יואב גת

ביוגרפיה

יואב גת נולד בחיפה. בעצת אביו הוא החל לשחות על מנת לטפל באסתמה שממנה סבל. הוא שחה בקבוצת השחייה של הפועל קריית טבעון תחת הדרכתו של אנדריי טוט, אחר כך עבר להתאמן בפנימיית המחוננים בווינגייט ושחה בקבוצת הפועל ירושלים תחת הדרכתו של לאוניד קאופמן.
בהפסטיבל האולימפי האירופי לנוער שנערכה בבאת', אנגליה בשנת 1995 זכה גת במדליית זהב במשחה ל-200 מטר גב בתוצאה של 2:07.65 דקות.
באליפות אירופה בשחייה לנוער שנערכה בקופנהגן, דנמרק בשנת 1996 זכה גת במדליית כסף במשחה ל-200 מטר גב בתוצאה של 2:04.74 דקות. במשחה ל-100 מטר גב הוא קבע תוצאה של 1:00.84 דקות.
בתחרויות השחייה של המכביה ה-15 שנערכו ביולי 1997 זכה גת במדליית זהב במשחה ל-200 מטר גב בשיא מכביה חדש של 2:03.14 דקות.
באליפות אירופה בשחייה שנערכה בסביליה, ספרד באוגוסט אותה שנה קבע גת במשחה ל-100 מטר גב תוצאה של 59.73 שניות ובמשחה ל-200 מטר גב תוצאה של 2:04.95 דקות. 
בשנים 1998–1999 התאמן גת באוניברסיטת ג'ורג'יה, ארצות הברית. באליפות המכללות של ארצות הברית בשחייה (NCAA) הוא קבע בשלב המוקדמות שיא ג'ורג'יה חדש במשחה ל-200 יארד גב בתוצאה של 1:42.71 דקות. בשלב הגמר הוא סיים במקום החמישי בתוצאה של 1:42.95 דקות וזכה בתואר אול-אמריקה (All-America). 
באליפות אירופה בשחייה שנערכה באיסטנבול, טורקיה בשנת 1999 סיים גת במקום הרביעי במשחה ל-200 מטר גב בתוצאה של 2:00.72 דקות. בנוסף, במשחה ל-100 מטר גב הוא קבע תוצאה של 58.24 שניות.

מדליית ארד באליפות אירופה

באליפות אירופה בשחייה שנערכה בהלסינקי, פינלנד ביולי 2000 זכה גת במדליית ארד במשחה ל-200 מטר גב בתוצאה של 2:00.32 דקות. בשלב המוקדמות הוא סיים ראשון בשיא ישראלי חדש של 2:00.61 דקות ובשלב חצי הגמר הוא עלה מהמקום השני בשיא ישראלי חדש נוסף של 2:00.20 דקות. בנוסף, הוא סיים במקום ה-23 במשחה ל-100 מטר גב בתוצאה של 57.40 שניות ובמקום ה-24 במשחה ל-50 מטר גב בתוצאה של 27.27 שניות.

אולימפיאדת סידני

באולימפיאדת סידני (2000) סיים גת במקום ה-16 במשחה ל-200 מטר גב בתוצאה של 2:03.80 דקות. בשלב המוקדמות הוא קבע תוצאה של 2:00.80 דקות ועלה מהמקום ה-13 לשלב חצי הגמר.

גמר באליפות עולם

באליפות העולם בשחייה שנערכה בפוקואוקה, יפן בשנת 2001 סיים גת במקום השמיני במשחה ל-200 מטר גב בתוצאה של 2:00.09 דקות. בשלב המוקדמות הוא קבע תוצאה של 2:00.72 ועלה מהמקום השישי. בשלב חצי הגמר הוא קבע שיא ישראלי חדש 1:59.39 דקות ועלה מהמקום החמישי. הוא היה לשחיין הישראלי הראשון ששחה משחה זה מתחת ל-2 דקות. בנוסף, הוא סיים במקום ה-27 במשחה ל-100 מטר גב בתוצאה של 57.16 שניות. 
באליפות אירופה בשחייה (בריכה של 25 מטר) שנערכה באנטוורפן, בלגיה בדצמבר 2001 זכה גת במדליית כסף במשחה ל-200 מטר גב בשיא ישראלי חדש של 1:54.15 דקות. ארבעה חודשים לאחר מכן באליפות העולם בשחייה (בריכה של 25 מטר) שנערכה במוסקבה, רוסיה באפריל סיים גת במקום השישי במשחה ל-200 מטר גב בתוצאה של 1:54.32 דקות. בשלב המוקדמות הוא קבע תוצאה של 1:54.53 ועלה מהמקום השלישי. בנוסף, הוא סיים במקום ה-14 במשחה ל-100 מטר גב בתוצאה של 53.42 שניות, במקום ה-21 במשחה ל-50 מטר גב בתוצאה של 25.54 שניות ובמקום ה-31 במשחה ל-100 מטר מעורב אישי בשיא ישראלי חדש של 57.04 שניות. 
באליפות אירופה בשחייה שנערכה בברלין, גרמניה בשנת 2002 סיים גב במקום ה-12 במשחה ל-200 מטר גב בתוצאה של 2:01.15 דקות, במקום ה-26 במשחה ל-100 מטר גב בתוצאה של 56.89 שניות ובמקום ה-27 במשחה ל-50 מטר גב בתוצאה של 26.98 שניות. 
באליפות העולם בשחייה שנערכה בברצלונה, ספרד בשנת 2003 סיים גת במקום העשירי במשחה ל-200 מטר גב בשיא ישראלי חדש של 1:59.22 דקות (שיא זה החזיק מעמד 6 שנים עד שנשבר על ידי גיא ברנע באליפות ישראל בשחייה שנערכה בווינגייט אוגוסט 2009 בתוצאה של 1:58.99 דקות), כשבשלב המוקדמות קבע תוצאה של 1:59.82 דקות ועלה מהמקום התשיעי. הוא סיים במקום ה-15 במשחה ל-100 מטר גב בתוצאה של 55.71 שניות, כשבשלב המוקדמות קבע תוצאה של 55.41 שניות ועלה מהמקום השמיני (תוצאה זו הייתה קרובה לשיא הישראלי של איתן אורבך בעשירית השנייה, 55.31 שניות). בנוסף, הוא סיים במקום ה-34 במשחה ל-50 מטר גב בתוצאה של 26.64 שניות.  
בתחרות השחייה של המכביה ה-17 שנערכה בשנת 2005 זכה גת בשתי מדליות זהב, במשחה ל-100 מטר גב בתוצאה של 57.25 שניות, לפני ג'ושוע הפקין (57.69 שניות) ודשייל רוטברג (58.30 שניות), שניהם מארצות הברית ובמשחה ל-200 מטר גב בשיא מכביה חדש של 2:02.66 דקות, לפני איתי צ'מה (2:05.72 דקות) וג'ושוע הפקין (2:07.59 דקות). שבוע לאחר מכן, באליפות העולם בשחייה שנערכה במונטריאול, קנדה בסוף יולי הוא סיים במקום 14 במשחה ל-200 מטר גב בתוצאה של 2:01.58 דקות, במקום 28 במשחה ל-100 מטר גב בתוצאה של 56.79 שניות ובמקום 24 במשחה ל-50 מטר גב בתוצאה של 27.20 שניות. נוסף לכך, הוא סיים במקום 13 במשחה שליחים 4x100 מטר מעורב ביחד עם תום בארי, ארז פרן ושי לבנת בתוצאה של 3:48.20 דקות. 
באליפות אירופה בשחייה שנערכה בבודפשט, הונגריה בשנת 2006 סיים גת במקום ה-32 במשחה ל-50 מטר גב בתוצאה של 27.54 שניות ובמקום ה-37 במשחה ל-100 מטר גב בתוצאה של 58.90 שניות.